Stimați 3 milioane de pesediști care ați ales să vă aducă dl. Dragnea bunăstarea, înțelegeți acum ce-ați votat? Bunăstarea lor, milioanele lor, vilele și limuzinele lor și, mai ales, libertatea lor. Bucurați-vă de firimiturile care vă rămân de la masa bogaților. Noapte bună!

Bună dimineața, Românie care ai ieșit în stradă! Protestul tău de abia începe!

Bună dimineața zecilor de mii de cetățeni liberi care au protestat față de această veritabilă lovitură de țară pe care un om a dat-o României. Omul acesta se numește Liviu Dragnea. Nu m-am îndoit să va face orice îi stă în puteri să scape de pușcărie. Chiar cu riscul de a deturna o țară.

N-am văzut în 20 de ani de presă o sfidare mai mare față de cetățenii acestei țări. Grațierea și amnistia date în crucea nopții pentru ca un grup infracțional organizat să ia captivă o țară.

„Nu înțeleg ce este cu voi, românii”, îmi spunea azi un observator străin. „Aveți o șansă uriașă să fiți o țară cu adevărat importantă în Europa, o țară stabilă, o țară cu oameni inteligenți și muncitori, cu tineri fantastici pentru care se bat toate țările lumii să-i adopte. Și de fiecare dată când sunteți gata să vă luați zborul, cădeți cu nasul în țărână”.

Ce răspuns i-ați da, stimați cititori ai Republicii, după acest veritabil terorism de stat orchestrat de PSD marți noapte?



România a făcut în ultimul deceniu eforturi uriașe să-și consolideze instituțiile și să instituie legi care să o facă demnă să stea alături de statele civilizate ale lumii. Ce s-a întâmplat în această noapte anulează toate aceste eforturi. România redevine o țară a Estului îndepărtat și sălbatic, în care legile se schimbă în crucea nopții în folosul personal al minorității conducătoare. Priviți-l pe ministrul Iordache în reluare dacă nu l-ați văzut în direct: așa arată acum România!

Îți recomandăm Guvernul a adoptat proiectul de lege privind grațierea și ordonanța care dezincriminează parțial abuzul în serviciu